b'\n_START_ARTICLE_\nEmil Liljeberg\n_START_PARAGRAPH_\nEmil Brynolf Liusvaara aik. Liljeberg (1. toukokuuta 1895 Kotka \xe2\x80\x93 14. toukokuuta 1978) oli suomalainen sotilas, joka sai koulutuksensa keisarillisella Ven\xc3\xa4j\xc3\xa4ll\xc3\xa4, palveli ensimm\xc3\xa4inen maailmansodassa Ven\xc3\xa4j\xc3\xa4n armeijassa ja sen j\xc3\xa4lkeen sis\xc3\xa4llissodassa Suomessa valkoisten joukoissa upseerina sek\xc3\xa4 aktiiviupseerina itsen\xc3\xa4isess\xc3\xa4 Suomessa. H\xc3\xa4n oli nuoruudessaan pituushypyn ja kolmiloikan Suomen mestari.\n_START_SECTION_\nVen\xc3\xa4j\xc3\xa4n armeijassa\n_START_PARAGRAPH_\nEmil Liljeberg liittyi ensimm\xc3\xa4isen maailmansodan syttyess\xc3\xa4 vapaaehtoisena Ven\xc3\xa4j\xc3\xa4n keisarilliseen armeijaan k\xc3\xa4yden ensin Nikolain Ratsuv\xc3\xa4enopiston Pietarissa, josta kornetiksi ylennettyn\xc3\xa4 siirrettiin rintamateht\xc3\xa4viin. Rintamalla h\xc3\xa4n oli Karpaattien alueella ja Romaniassa. Siell\xc3\xa4 h\xc3\xa4n johti Taka-Baikaliain ratsuv\xc3\xa4kiosastoa sotnikkina. Keisarillisen Ven\xc3\xa4j\xc3\xa4n sortumisen j\xc3\xa4lkeen h\xc3\xa4n osallistui syyskuussa 1917 kenraali Lavr Kornilovin ep\xc3\xa4onnistuneeseen sotilasvallankaappaukseen, jossa yritettiin kaataa tasavaltaisen Ven\xc3\xa4j\xc3\xa4n p\xc3\xa4\xc3\xa4ministeri Aleksandr Kerenskin johtama valta. Liljeberg kuului silloin luutnantin arvoisena vt. eskadroonan p\xc3\xa4\xc3\xa4llikk\xc3\xb6n\xc3\xa4 kenraaliluutnantti Aleksandr Krymovin joukkoihin, jotka eteniv\xc3\xa4t osana Kornilovin vallankaappausta Pietaria kohti.\n_START_SECTION_\nSuomen sis\xc3\xa4llissodassa\n_START_PARAGRAPH_\nJoulukuussa 1917 luutnantti Liljeberg palasi Suomeen ja sai tiet\xc3\xa4\xc3\xa4 maaherra Bruno Jalanderilta Helsingiss\xc3\xa4 perusteilla olevista suojeluskunnista. Jalanderilta saamien neuvojen perusteella h\xc3\xa4n matkusti Etel\xc3\xa4-Pohjanmaalle. Liljeberg liittyi tammikuun alussa 1918 Lappaj\xc3\xa4rvell\xc3\xa4 perustettuun Uudenmaan rakuunarykmentin toimintaan. Kansalaissodassa h\xc3\xa4n toimi Satakunnan ryhm\xc3\xa4ss\xc3\xa4, jossa joutui kuitenkin syrj\xc3\xa4ytetyksi johtamiensa Ikaalisten suojeluiskuntalaisten yksik\xc3\xb6ss\xc3\xa4.\n_START_SECTION_\nSotien v\xc3\xa4linen aika - armeijan palveluksessa\n_START_PARAGRAPH_\nSis\xc3\xa4llissodan j\xc3\xa4lkeen Liljeberg my\xc3\xb6h. Liusvaara kapteeniksi ylennettyn\xc3\xa4 siirtyi Sortavalaan ja palveli Laatokalla RT-3:n patteriston komentajana Konevitsassa kes\xc3\xa4st\xc3\xa4 1922 l\xc3\xa4htien ja teknillisen toimiston p\xc3\xa4\xc3\xa4llikk\xc3\xb6n\xc3\xa4 Sortavalassa 1926\xe2\x80\x9436. T\xc3\xa4n\xc3\xa4 aikana h\xc3\xa4n opiskeli ylioppilaaksi Sortavalan lyseossa, josta tuli ylioppilaaksi 1922. Vuonna 1936 h\xc3\xa4net m\xc3\xa4\xc3\xa4r\xc3\xa4ttiin 1. ITP:n p\xc3\xa4\xc3\xa4llik\xc3\xb6ksi Helsinkiin. Vuonna 1926 majuriksi ylennetty Liusvaara suoritti Sotakorkeakoulun sotateknisen linjan Teknillisess\xc3\xa4 korkeakoulussa ja Sotakorkeakoulussa 1923\xe2\x80\x9427. Yleisesikuntaupseerin arvonimen h\xc3\xa4n sai 1939,\n_START_SECTION_\nTalvi- ja jatkosodan aika\n_START_PARAGRAPH_\nLiusvaara osallistui Talvi- ja jatkosotaan.\xc2\xa0Talvisodassa\xc2\xa0h\xc3\xa4n toimi Kotijoukkojen Esikunnan it-tston p\xc3\xa4\xc3\xa4llikk\xc3\xb6n\xc3\xa4 ja III/JR67 komentajana Laatokan pohjoispuolella ja\xc2\xa0Karjalan kannaksella. Siirrettyn\xc3\xa4 takaisin Merivoimiin h\xc3\xa4n toimi\xc2\xa0jatkosodan\xc2\xa0aikana\xc2\xa0Hangon rintaman\xc2\xa0it-komentajana ja\xc2\xa0S\xc3\xa4kkij\xc3\xa4rven rannikkolohkon\xc2\xa0komentajana\xc2\xa0Viipurinlahdella.\n_START_SECTION_\nSotien j\xc3\xa4lkeinen aika\n_START_PARAGRAPH_\nH\xc3\xa4n erosi armeijasta 1944 ja toimi sen j\xc3\xa4lkeen Helsingin Veroviraston palveluksessa 1944\xe2\x80\x9451 ja toimien samalla usean vuoden ajan_NEWLINE_Valtiovarainministeri\xc3\xb6n kiinteist\xc3\xb6jen arvioimistoimikunnan sihteerin\xc3\xa4. 1950-luvulla h\xc3\xa4n siirtyi yksityiseksi liikemieheksi perustaessaan oman kiinteist\xc3\xb6liikkeen._NEWLINE_Liusvaara hoiti useita yhteiskunnallisia luottamusteht\xc3\xa4vi\xc3\xa4. Sortavalassa ollessaan vuosina 1920-36 h\xc3\xa4n oli kaupunginvaltuuston j\xc3\xa4sen ja monen urheilu- ja liikuntakasvatusseuran johtohenkil\xc3\xb6. Helsingiss\xc3\xa4 h\xc3\xa4n oli kaupungin useiden lautakuntien j\xc3\xa4sen.\n_START_SECTION_\nNuoruuden urheilu-ura\n_START_PARAGRAPH_\nAktiiviurheilijana Liusvaara (ent. Liljeberg) saavutti nuoruudessaan yleisurheilussa pituushypyss\xc3\xa4 ja kolmiloikassa yhteens\xc3\xa4 yhdeks\xc3\xa4n Suomen mestaruutta - nelj\xc3\xa4 vauhditonta mestaruutta ja viisi Kalevan kisoissa 1913, 1914 ja 1918. H\xc3\xa4n edusti Suomea naapurimaissa useissa kilpailuissa. Esimerkiksi balttilaisissa kisoissa Malm\xc3\xb6ss\xc3\xa4 1914 h\xc3\xa4n voitti pituushypyn. Puolustuslaitoksessa palvellessaan h\xc3\xa4n saavutti viisi armeijan mestaruutta. Helsingin Kisa-Veikkojen j\xc3\xa4sen h\xc3\xa4n oli vuodesta 1912, samalla kunniaj\xc3\xa4sen._NEWLINE_Liusvaaran pitk\xc3\xa4aikaisena harrastuksena oli mieskuorolaulu ja niinp\xc3\xa4 h\xc3\xa4n kuului asuinpaikkakunnillaan Sortavalan Mieslaulajiin ja Helsingiss\xc3\xa4 Viipurin Lauluveikkoihin.'